S-620/2013

Mál þetta, sem þingfest var 24. maí 2013 og dómtekið 10. júní sl. gagnvart ákærða U-x-x S-x-x, fæddum 4. september 1971, þýskum ríkisborgara, er höfðað með ákæru lögreglustjórans á Suðurnesjum á hendur ákærða X, og U-x-x S-x-x, fd. 04.09.1971, þýskum ríkisborgara, þannig:

„fyrir brot gegn lögum um ávana- og fíkniefni, með því að hafa sunnudaginn 3. mars 2013, flutt til landsins með flugi nr. FI-455 frá London, Englandi, í sölu- og dreifingarskyni, samtals 283,29 g af kókaíni, efni sem unnt er að framleiða 1133 g miðað við 22% styrkleika, sem ákærði U-x-x faldi innvortis en ákærði A-x-x skipulagði og hafði milligöngu um að flytja til landsins ásamt öðrum aðilum en hann fékk ákærða U-x-x til verksins og borgaði flugmiða þeirra beggja hingað til lands.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærðu verði dæmdir til refsingar og til greiðslu alls sakarkostnaðar. Þá er þess krafist að ákærðu verði gert að sæta upptöku á 283,29 g af kókaíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 68/2001, sbr. 2. mgr. 14. gr. reglugerðar nr. 233/2001“.

Ákærðu komu fyrir dóminn við þingfestingu málsins ásamt skipuðum verjanda sínum. Neitaði ákærði X sök. Ákærði U-x-x játaði brot sitt fyrir dóminum en kvaðst hafa flutt fíkniefnin inn fyrir annan aðila og hafi einungis verið um sýnishorn að ræða. Með vísan til 2. mgr. 169. gr. laga nr. 88/2008 var þáttur ákærða U-x-x skilinn frá þessu máli og dæmt um það sérstaklega.

Krafðist ákærði vægustu refsingar sem lög leyfa og þess að gæsluvarðhald, sem hann hefur sætt frá 3. mars sl. til dagsins í dag, komi til frádráttar að fullri dagatölu.

Í gögnum málsins kemur fram að ákærði játaði strax hjá lögreglu við komuna til landsins að vera með ofangreind efni innvortis en ekki haft neinn tengilið hér á landi til að koma efnunum áfram. Í skýrslutöku hjá lögreglu þann 5. mars sl. upplýsti ákærði hver væri tengiliður hans hér á landi og átti að taka við efnunum. Í skýrslutöku hjá lögreglu þann 25. mars sl. kvað ákærði fyrsta framburði sinn hjá lögreglu hafa verið rangan og kvað meðákærða hafa þrýst á sig að fara þessa ferð. Lýsti ákærði aðdraganda ferðarinnar til landsins og hvernig að henni hafi verið staðið.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Játning ákærða er í samræmi við gögn málsins og framburður ákærða metinn trúverðugur utan að sú skýring hans að efnin hafi verið sýnishorn skiptir ekki máli við úrlausn málsins, magnið er slíkt að ekki verður annað ályktað en að það hafi átt að fara í sölu-og dreifingu hér á landi.

Verður ákærði því sakfelldur fyrir þá háttsemi sem lýst er í ákæru en brot hans er í ákæru rétt fært til refsiákvæða. Ákærði hefur með háttsemi sinni unnið sér til refsingar. Verður ákærða því gerð refsing fyrir brot það sem hann hefur verið sakfelldur fyrir nú. Ekki liggur fyrir að ákærða hafi verið gerð refsing áður.

Í matsgerð rannsóknarstofu í lyfja- og eiturefnafræði frá 8. maí 2013,sem liggur fyrir í málinu, segir að úr samtals 283,29 g af kókaíni að styrkleika 88%, sé unnt er að framleiða 1133 g af kókaíni miðað við 22% styrkleika.

Refsing ákærða verður ákveðin með hliðsjón af magni og styrkleika þeirra fíkniefna sem ákærði kom með til landsins, skýlausri játningu hans sem og dómaframkvæmd. Játning ákærða og það að hann hefur verið samvinnufús og upplýst lögreglu um málið sbr. 8. og 9. tl. 1. mgr. 70. gr. laga nr. 19/1940, er metið ákærða til refsilækkunar. Er refsing ákærða hæfilega ákveðin fangelsi í tíu mánuði. Ekki þykja skilyrði til að skilorðsbinda refsinguna. Gæsluvarðhald er ákærði sætti frá 3. mars sl. skal dragast frá refsingunni að fullri dagatölu.

Ákærði skal sæta upptöku á ofangreindum efnum eins og í dómsorði segir.

Með vísan til 218. gr. laga nr. 88/2008 verður ákærði dæmdur til að greiða allan sakarkostnað sem hlaust af máli þessu, sem er samkvæmt yfirliti 561.468 krónur auk þóknunar til skipaðs verjanda síns, J-kvk-ef S-kvk-ef hdl., á rannsóknarstigi og fyrir dóminum sem er hæfilega ákveðið 677.700 krónur að meðtöldum virðisaukaskatti auk ferðakostnaður 105.750 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, U-x-x S-x-x, fd. 04.09.1971, þýskur ríkisborgari, skal sæta fangelsi í tíu mánuði. Gæsluvarðhald, er ákærði hefur sætt frá 3. mars 2013,skal koma til frádráttar refsingunni að fullri dagatölu.

Ákærði skal sæta upptöku á 283,29 g af kókaíni.

Ákærði greiði allan sakarkostnað, sem er samtals 1.344.918 krónur, þar með talda þóknun skipaðs verjanda síns, J-kvk-ef S-kvk-ef, 677.770 krónur að meðtöldum virðisaukaskatti auk 105.750 krónur í ferðakostnað.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 20.6. 2013.